**Ενότητα 17. Ο Ιωάννης Καποδίστριας ως κυβερνήτης της Ελλάδας (1828-1831)**

**Πότε έφτασε ο Καποδίστριας στην Ελλάδα και σε ποια κατάσταση την βρήκε;**

Ο Ιωάννης Καποδίστριας εκλέχτηκε κυβερνήτης της Ελλάδας από την Εθνοσυνέλευση της Τροιζήνας (άνοιξη 1827) και στις αρχές του 1828 ήρθε στο Ναύπλιο. Η κατάσταση που βρήκε ήταν τραγική:

**α)** Η χώρα ήταν κατερειπωμένη και ο λαός εξαθλιωμένος.

**β)** Ληστές και πειρατές έλεγχαν μεγάλες περιοχές.

**γ)** Ο αιγυπτιακός στρατός παρέμενε στη ΝΔ Πελοπόννησο και τουρκικός στη Στερεά Ελλάδα.

**Ποια αλλαγή έγινε στο πολίτευμα με τον ερχομό του Καποδίστρια και γιατί; Πού, πότε και γιατί γίνεται η Δ΄ Εθνοσυνέλευση;**

Ο Καποδίστριας **ανέστειλε** (=έπαυσε προσωρινά) την ισχύ του συντάγματος της Τροιζήνας και **συγκέντρωσε στα χέρια του όλες τις εξουσίες**. Έκρινε ότι αυτό ήταν αναγκαίο για να αντιμετωπιστούν τα επείγοντα προβλήματα της χώρας.

Η Δ΄ Εθνοσυνέλευση (Άργος, καλοκαίρι 1829) επικύρωσε αυτές τις αποφάσεις και έθεσε τις βασικές αρχές μιας μελλοντικής συνταγματικής αναθεώρησης.

**Ποια μέτρα έλαβε ο Κυβερνήτης για να ενισχύσει τις ένοπλες δυνάμεις;**

**α)** Ο Κυβερνήτης ασχολήθηκε ιδιαίτερα με τη συγκρότηση **τακτικών ενόπλων δυνάμεων**, καθώς έπρεπε να εκκαθαρισθεί η Στερεά Ελλάδα από τον τουρκικό στρατό αλλά και να αντιμετωπιστούν σοβαρά προβλήματα εσωτερικής τάξης (ληστεία, πειρατεία). Ορισμένοι από τους αγωνιστές αξιοποιήθηκαν για τη δημιουργία τακτικού στρατού.

**β)** Επιπλέον, ιδρύθηκε **ο *Λόχος των Ευελπίδων***, πρόδρομος της σημερινής Στρατιωτικής Σχολής Ευελπίδων.

**γ)** Έγιναν τα πρώτα βήματα για την οργάνωση **τακτικού πολεμικού ναυτικού**.

**δ)** Καταπολεμήθηκε η πειρατεία χάρη και στη δράση του Ανδρέα Μιαούλη.

**Ποια οικονομικά μέτρα έλαβε ο Κυβερνήτης;**

**α)** Ο Καποδίστριας σχημάτισε ένα πρώτο **κρατικό ταμείο**, το οποίο προήλθε από εισφορές Ελλήνων του εξωτερικού και φιλελλήνων.

**β)** Κατόπιν προχώρησε, με τη συνεργασία του φίλου του Γαλλοελβετού τραπεζίτη Εΰνάρδου, στην **ίδρυση τράπεζας και στην κοπή νομίσματος, του φοίνικα.**

**γ)** Παράλληλα, εφάρμοσε αυστηρή **λιτότητα στις δημόσιες δαπάνες**.

**δ)** Επιχείρησε να **εκσυγχρονίσει τη γεωργία** εισάγοντας νέες καλλιέργειες (πατάτα) και νέες καλλιεργητικές μεθόδους (χρήση σιδερένιου άροτρου).

**Ποια μέτρα έλαβε ο Καποδίστριας στην εκπαίδευση;**

Μια από τις κύριες προτεραιότητες του Κυβερνήτη υπήρξε η οργάνωση της εκπαίδευσης:

**α)** Ίδρυσε το **Ορφανοτροφείο της Αίγινας,** στο οποίο λειτούργησαν:

* τρία αλληλοδιδακτικά σχολεία (αντίστοιχα των σημερινών δημοτικών αλλά τετραετούς φοίτησης),
* τρία ελληνικά (αντίστοιχα των σημερινών γυμνασίων με τριετή φοίτηση),
* αρκετά χειροτεχνεία (επαγγελματικές σχολές),
* καθώς και το Πρότυπον Σχολείον, στο οποίο σπούδαζαν όσοι προορίζονταν για δάσκαλοι στα αλληλοδιδακτικά.

**β)** Ιδρύθηκε το **Κεντρικόν Σχολείον,** στο οποίο φοιτούσαν όσοι προορίζονταν για σπουδές σε πανεπιστήμια του εξωτερικού.

**γ)** Επιπλέον, δημιουργήθηκε στην Τίρυνθα (περιοχή ανάμεσα στο Άργος και το Ναύπλιο) το **Πρότυπον Αγροκήπιον** (γεωργική σχολή).

**Γιατί δεν ίδρυσε πανεπιστήμιο;**

Ο Καποδίστριας πίστευε ότι στη δεδομένη στιγμή η εκπαίδευση θα έπρεπε να παρέχει, πρώτα απ’ όλα, βασικές γνώσεις και επαγγελματική κατάρτιση. Αυτός ήταν και ο λόγος που δεν προχώρησε τότε στην ίδρυση πανεπιστημίου.

**Ποιες διπλωματικές εκκρεμότητες υπήρχαν όταν ήρθε ο Κυβερνήτης;**

Όταν έφτασε στην Ελλάδα ο Καποδίστριας, η επανάσταση βρισκόταν ακόμη σε εξέλιξη. Εκκρεμούσαν:

**α)** ο  βαθμός ανεξαρτησίας του κράτους (δηλαδή αν θα ήταν αυτόνομο ή ανεξάρτητο)

**β)** ο καθορισμός των συνόρων του.

**γ)** Επίσης, οι πολεμικές επιχειρήσεις συνεχίζονταν.

**Πότε και πού διεξάγεται η τελευταία μάχη της επανάστασης;**

Η τελευταία μάχη δόθηκε στις 12 Σεπτεμβρίου 1829 στην Πέτρα της Βοιωτίας, όπου ελληνικές δυνάμεις με επικεφαλής τον Δ. Yψηλάντη επικράτησαν επίλεκτων τουρκικών δυνάμεων.

**Ποιες ήταν οι επιτυχίες του Κυβερνήτη όσον αφορά την εξωτερική πολιτική (διπλωματία);**

Χάρη και στους επιδέξιους χειρισμούς του Κυβερνήτη, η Ελλάδα:

**α)** αναγνωρίστηκε ως κράτος ανεξάρτητο (Πρωτόκολλο της Ανεξαρτησίας, 1830) και

**β)** διεύρυνε τα σύνορά της ενσωματώνοντας όλα τα εδάφη νοτίως της γραμμής Αμβρακικού κόλπου-Παγασητικού κόλπου, με τη συνθήκη της Κωνσταντινούπολης το 1832.

Το ελληνικό κράτος θα περιελάμβανε τη Στερεά Ελλάδα, την Πελοπόννησο, τα νησιά του Αργοσαρωνικού, την Εύβοια, τις Κυκλάδες και τις Σποράδες.

**Ποιοι  αντιτάχθηκαν στον Καποδίστρια και γιατί;**

Η επιλογή του Καποδίστρια να συγκροτήσει ένα ισχυρό, συγκεντρωτικό κράτος, κατά τα δυτικά πρότυπα, προκάλεσε πολλές αντιδράσεις. Δυσαρεστήθηκαν:

**α)** πρόκριτοι με τοπική εξουσία (Π. Μαυρομιχάλης),

**β)** πλούσιοι πλοιοκτήτες (Γ. Κουντουριώτης),

**γ)** έμπειροι Φαναριώτες (Α. Μαυροκορδάτος).

**δ)** Την ίδια στιγμή, φιλελεύθεροι διανοούμενοι (Αδ. Κοραής) καυτηρίαζαν τον αυταρχισμό του Καποδίστρια και αξίωναν την παραχώρηση συνταγματικών ελευθεριών.

**ε)** Επίσης, η Αγγλία και η Γαλλία υποκινούσαν τις αντικαποδιστριακές κινήσεις, επειδή θεωρούσαν τον Κυβερνήτη όργανο της Ρωσίας.

**Ποιες εξεγέρσεις έγιναν; Ποιο ήταν το τέλος του Καποδίστρια;**

Από τις αρχές του 1830 σημειώθηκαν εξεγέρσεις και αργότερα ο Α. Μιαούλης, αντίπαλος πλέον του Κυβερνήτη, ανατίναξε στον Πόρο τα δύο μεγαλύτερα ελληνικά πολεμικά πλοία. Στην Ύδρα, κέντρο της αντιπολίτευσης, η εφημερίδα Απόλλων προπαγάνδιζε τη δολοφονία του Κυβερνήτη. Η ένταση κορυφώθηκε όταν ο Καποδίστριας φυλάκισε τον πρόκριτο της Μάνης Πετρόμπεη Μαυρομιχάλη θεωρώντάς τον υπεύθυνο για αντικυβερνητικές κινήσεις. Η αντίδραση δεν άργησε. Στις 27 Σεπτεμβρίου 1831 ο Κωνσταντίνος και ο Γεώργιος Μαυρομιχάλης δολοφόνησαν τον Καποδίστρια στο Ναύπλιο.